google/wiki40b huggingface dataset:
הלחימה ברצועת עזה לאחר מבצע צוק איתן

רקע

לאחר מבצע צוק איתן בקיץ 2014 השתרר שקט יחסי משני צדי הגבול. על פי המרכז למורשת המודיעין מרכז המידע למודיעין ולטרור, הייתה ירידה דרסטית בירי הרקטות לישראל. בסך הכל נורו בשנה הראשונה לאחר המבצע 12 רקטות לכיוון הנגב המערבי ועוטף עזה. הייתה זו השנה השקטה ביותר מאז עלה חמאס לשלטון ברצועת עזה ב-2007. כשנה לאחר המבצע ציין שר הביטחון לשעבר, משה יעלון: "חמאס מפגין מחויבות להפסקת האש". ברוב המוחלט של ירי הרקטות במהלך תקופה זו סניף ארגון המדינה האסלאמית ברצועת עזה נטל אחריות על ירי הרקטות.

נובמבר 2016

נובמבר 2016 עבר בשקט יחסי וכמעט ללא אירועים.

הסלמת 2018

ההסלמה שהחלה בדצמבר נמשכה גם בחודש ינואר

ישראלים ברצועת עזה

בתום מבצע צוק איתן נותרו ברצועת עזה גופותיהם של שני חיילי צה"ל שהוכרזו בידי ישראל כחללים, אורון שאול והדר גולדין. מגעים חשאיים להחזרת הגופות טרם הניבו פרי. בנוסף מוחזקים ברצועת עזה ארבעה ישראלים לוקים בנפשם, שנכנסו לרצועת עזה בזמנים שונים לאחר מבצע צוק איתן: אברה מנגיסטו, הישאם שעבאן א-סייד, ג'ומעה אבראהים אבו ענימה ואלמוני בן 20 (בן לפלסטיני תושב עזה).
דן מור

חיים אישיים

נולד בתל אביב לעמי ולדוגמנית פינצ'י מור. שירת בצה"ל כספורטאי מצטיין וכמדריך ירי, והיה שחקן בנבחרת הכדור מים של ישראל. בעל תואר ראשון מאוניברסיטת תל אביב במדעי החיים-ביולוגיה. התגורר מספר שנים באוסטרליה שם היה בעל עסק ליהלומים וטבעות אירוסין ובמקביל התפרסם כשחקן טלוויזיה וקולנוע. כיום נשוי ואב לשניים. מתגורר בתל אביב.

טלוויזיה וסרטים ישראלים

הופעתו הראשונה בסדרת טלוויזיה בישראל הייתה בשנת 2011, בעונה הראשונה של הסדרה "אחת אפס אפס" ששודרה בערוץ 10, שם שיחק את אפי.
ב-2013 יצר עם אחיו את הסרט RENDEZVOUS ("מפגש") בו כיכב בתפקיד ראשי.
ב-2016 השתתף בסרט "אבינו" של מני יעיש שם שיחק את רוני היפה לצד מוריס כהן.
ב-2017 השתתף בסדרה "להיות איתה" של קשת, שם גילם את קלייב.
בשנת 2018 שיחק בתפקיד מרכזי בסדרה "בשבילה גיבורים עפים" של קשת, לצד נינט טייב ותומר קאפון.
באותה השנה שיחק בסרט קו 300 - הסיפור האמיתי של יואב לימור. בסרט גילם את דמותו של עמר בר לב מפקד סיירת מטכ"ל, וכמו כן החל לגלם את דמותו של הקטור רמון בסדרה פוראבר.

טלוויזיה וסרטים בחו"ל

בשנת 2009 שיחק בסרט האוסטרלי Cedar Boys בתפקיד דני.
בשנת 2010 שיחק בסדרה עטורת הפרסים האוסטרלית Underbelly בתפקיד דני כראם.
בשנת 2011 שיחק בסרט ההוליוודי Venger בתפקיד מרכזי, ובסדרה של Terra Nova FOX .
בשנת 2014 שיחק בסדרה האוסטרלית  Fat Tony & Co.
בשנת 2015 שיחק בסדרה Airlock ובסדרה להרוג את ישו, Killing Jesus המשודרת בנטפליקס. כן שיחק באותה שנה בסדרה Dig.
בשנת 2016 יצא באוסטרליה הסרט Arrowhead שם שיחק בתפקיד המרכזי. הסרט גם שודר בנטפליקס האמריקאי תחת השם Alien Arrival וכן זכה בפסטיבל הסרטים הבדיוניים של סידני.
בשנת 2017 שיחק בסדרה אקדמיית החממה של נטפליקס בתפקיד סמל תאצ'ר, וכן בסרט האוסטרלי Bad Day in Belgrade.
מהפכת אוקטובר

מהפכת אוקטובר (ברוסית: Октябрьская революция), הידועה גם כמהפכה הבולשביקית, היא מהפכה שהתחוללה ברוסיה בין 24 ל-25 באוקטובר 1917 (על פי הלוח היוליאני אשר היה בשימוש ברוסיה באותה עת; 7 בנובמבר על פי הלוח הגרגוריאני הנוכחי). במהפכה זו הבולשביקים, בראשות ולדימיר איליץ' לנין, הפילו את ממשלת אלכסנדר קרנסקי. מהפכת אוקטובר הביאה להקמת שלטון קומוניסטי בברית המועצות, אשר התקיים עד 1991.
מהפכת אוקטובר הייתה השלב השני במהפכה הרוסית של 1917. קדמה לה מהפכת פברואר בה עבר השלטון מידי הצאר, ניקולאי השני לבית רומנוב, אל גאורגי לבוב שעמד בראש הליברלים. כך למעשה פסק שלטון הצארים, בן חמש מאות השנים. ביולי של אותה השנה עבר השלטון לידי אלכסנדר קרנסקי.
ה-7 בנובמבר מצוין כ"יום המהפכה הבולשביקית", שהיה בעבר חג לאומי בברית המועצות ונערך בו מצעד המפלגה הקומוניסטית בכיכר האדומה במוסקבה. החג נחגג גם בערי הבירה של הגוש הקומוניסטי, ועדיין נחגג בבלארוס, קירגיזסטן וטרנסניסטריה, וכן על ידי מפלגות קומוניסטיות ברחבי העולם.

היסטוריה

ב-25 באוקטובר 1917 (על פי הלוח היוליאני), הובילה המפלגה הבולשביקית בראשות מנהיגה לנין, את המהפכנים הקומוניסטים והסוציאלסטים למרד, כמעט ללא שפיכות דמים בפטרוגרד, בירת רוסיה באותה עת, נגד הממשלה הזמנית החלשה של קרנסקי. מאוחר יותר, ברישומי המהפכה שנכתבו על ידי ברית המועצות, תוארו אירועי אוקטובר כדרמטיים הרבה יותר ממה שהיו באמת.
רוב הזמן היה המאבק בפטרוגרד ללא שפיכות דמים, כאשר הבולשביקים תפסו את המבנים העיקריים של הממשלה הזמנית עם התנגדות קלה עד שלבסוף פרצו בהתקפה על ארמון החורף. סרטים רשמיים של הממשל הסובייטי, שצולמו הרבה לאחר מכן, הציגו הסתערות אדירה על ארמון החורף וקרבות עזים. אך במציאות המורדים הבולשביקים נתקלו בהתנגדות קלה מאוד אם בכלל, ומבחינה מעשית, די היה בכניסתם לבניין כדי להשתלט עליו. ככל הנראה, בכל המהלך היו 2 הרוגים ו-5 פצועים משני הצדדים.
הקונגרס השני של המועצות הנבחרות התכנס באותו הזמן, ומתוך 649 הצירים הנבחרים שבו, 390 היו בולשביקים וקרוב ל-100 השתייכו לאגף השמאלי של המפלגה הסוציאל-רבולוציונית, שתמכו גם הם בהפלת ממשלתו של קרנסקי. כשהוכרזה נפילתו של ארמון החורף, הקונגרס הוציא צו שיעביר כוח אל הסובייטים נבחרי הפועלים, החיילים והאיכרים, על מנת לאשר את המהפכה. ההחלטה לא עברה בתמימות דעים. רבים מהסוציאל רבולוציונרים האמינו שלנין והבולשביקים תפסו את השלטון בצורה בלתי חוקית ויצאו לפני שהתקבלה ההחלטה. בזמן יציאתם קרא אליהם לאון טרוצקי בזלזול: "כן, צאו, לכו, עיזבו, אתם נכנסים לפח האשפה של ההיסטוריה". ביום שלאחר מכן הסובייטים בחרו את "מועצת ממוני העם" כבסיסה של הממשלה הסובייטית החדשה, עד לכינוס האספה המכוננת, והעבירה את הצו על השלום (שתבע את יציאתה המיידית של רוסיה ממלחמת העולם הראשונה) ואת "הצו על האדמה" (שהציע את ביטול רכוש הפרט וחילוק האדמות מחדש לידי האיכרות).
"הצו על האדמה" אישר את פעולותיהם של האיכרים אשר בכל רחבי רוסיה החזיקו באדמותיהם של האצולה ושל הקולאקים - האיכרים הרוסים העשירים. הבולשביקים ראו עצמם כמייצגים של ברית בין פועלים ואיכרים (בסמל הקומוניסטי, חיבור של הפטיש והמגל מסמל את איחוד הפועלים והאיכרים).
הצלחת התקוממות אוקטובר הביאה לסיומו את שלב המהפכה שהתעוררה בפברואר ושינתה את אופיה של המהפכה מליברלית לסוציאליסטית. ניסיון להשתלט על מוסקבה, חודש לאחר מכן, נתקל בהתנגדות חריפה ואלימה הרבה יותר, והבולשביקים לא תפסו שליטה מלאה בעיר עד מרץ 1918; בחלקים אחרים של רוסיה נמשכה מלחמת האזרחים שנים אחדות, עד 1921.
בית פלט

בֵּית פָּלֶט הייתה עיר בתחומי נחלת שבט יהודה בחבל ארץ יהודה בתקופת המקרא.
בספר יהושע נאמר כי שוכנת על גבול אדום:
"זֹאת נַחֲלַת מַטֵּה בְנֵי יְהוּדָה לְמִשְׁפְּחֹתָם: וַיִּהְיוּ הֶעָרִים מִקְצֵה לְמַטֵּה בְנֵי יְהוּדָה אֶל גְּבוּל אֱדוֹם בַּנֶּגְבָּה קַבְצְאֵל וְעֵדֶר וְיָגוּר: ...  וַחֲצַר גַּדָּה וְחֶשְׁמוֹן וּבֵית פָּלֶט:"
יש הסוברים כי שמה נקבע בשל משפחת פלט שהתגוררה בעיר, אשר הוזכרה בספר דברי הימים ברשימות היוחסין של שבט יהודה:
"בְּנֵי יְהוּדָה עֵר וְאוֹנָן וְשֵׁלָה שְׁלוֹשָׁה נוֹלַד לוֹ מִבַּת שׁוּעַ הַכְּנַעֲנִית וַיְהִי עֵר בְּכוֹר יְהוּדָה רַע בְּעֵינֵי ה' וַיְמִיתֵהוּ: וְתָמָר כַּלָּתוֹ יָלְדָה לּוֹ אֶת פֶּרֶץ וְאֶת זָרַח כָּל בְּנֵי יְהוּדָה חֲמִשָּׁה: ... וּבְנֵי יָהְדָּי רֶגֶם וְיוֹתָם וְגֵישָׁן וָפֶלֶט וְעֵיפָה וָשָׁעַף:"
בספר נחמיה היא הוזכרה כיישוב יהודי בנגב:
"וְאֶל הַחֲצֵרִים בִּשְׂדֹתָם מִבְּנֵי יְהוּדָה יָשְׁבוּ בְּקִרְיַת הָאַרְבַּע וּבְנֹתֶיהָ וּבְדִיבֹן וּבְנֹתֶיהָ וּבִיקַּבְצְאֵל וַחֲצֵרֶיהָ: וּבְיֵשׁוּעַ וּבְמוֹלָדָה וּבְבֵית פָּלֶט."
במאה ה-20 שיערו חוקרים כי אתר בית פלט נמצא כנראה בסביבות באר שבע.
מקלדת עברית

מקלדת עברית היא מקלדת שעל מקשיה נמצאות אותיות האלפבית העברי. רוב המקלדות העבריות הן דו-לשוניות וכוללות את האותיות של האלפבית העברי והלטיני. קיימות גם מקלדות תלת-לשוניות, ובהן השפה השלישית היא ערבית או רוסית.

מקלדת עברית סטנדרטית

הפריסה העברית הסטנדרטית היא של 101 מקשים, כמו המקלדת האנגלית הסטנדרטית, מקלדת QWERTY. פריסה עברית זו באה מהסדר שהיה נהוג במכונות כתיבה. במחשבים המריצים את מערכת ההפעלה Windows בשבע גרסאותיה הראשונות, צירוף המקשים Alt+Shift מחליף בין השפות. במערכת ההפעלה Windows 8, צירוף המקשים Windows+רווח מבצע את ההחלפה. גם כאשר הפריסה העברית מופעלת, לחיצה ארוכה על מקש ה"Shift" או לחיצה על מקש ה"Caps Lock" תגרום להקלדה באותיות אנגלית גדולות (uppercase).
בפריסת 102 המקשים, קיימים שני מקשי "לוכסן שמאלי", אחד מימין למקש ה-Shift השמאלי, ואחד מעל ה-Shift הימני. כתוצאה מכך, מקלדות בפריסה זו הן נפוצות פחות, כי אין סיבה שיהיו שני מקשים זהים.
מקש זה נמצא לפעמים על מקש האנטר, במקום בשורה העליונה, של המספרים, שם הוא נמצא בדרך כלל.
התקן של מכון התקנים הישראלי למקלדת עברית נקרא ת"י 1452 (או SI 1452). בשנת 2013 יצאה גרסה חדשה של התקן שבה שונה המיקום של מקשי הניקוד וכן ונוספו סימנים נוספים] העבודה עליה החלה עוד בשנת 2009] וגרסה מוקדמת נמצאת במערכת ההפעלה Windows 8. גרסאות חדשות יותר של מערכות הפעלה כוללות אותה.
גרסה חדשה של התקן, אשר אמורה להקרא ת״י 1452-2 ואשר בה שונה המיקום של סימני הניקוד ונוספו סימנים נוספים נמצאת בשלבי עבודה מתקדמים.
רוזוול, ניו מקסיקו (סדרת טלוויזיה)

תקציר העלילה

לאחר שהיא שבה אל ביתה שברוזוול, ניו מקסיקו שבארצות הברית, ליז אורטקו, בתם של זוג מהגרים לא חוקיים, מגלה שמקס, בן זוגה לשעבר מהתיכון שכעת עובד במשטרה המקומית, הוא חייזר שהסתיר את זהותו האמיתית ואת יכולותיו העל-טבעיות לאורך כל חייו. תוך כדי שהשניים מתקרבים שוב אחד אל השנייה, ליז עוזרת למקס להגן על סודו, אך כאשר התקפה אלימה מצביעה על נוכחות חוצנית פני כדור הארץ, החוקים הפוליטיים שנובעים מפחד ושנאה מאיימים לחשוף אותו.

פיתוח

בינואר 2018, "The CW" הזמינה פיילוט לעיבוד מחודש פוטנציאלי עבור הסדרה רוזוול, שיבוים על ידי ג'ולי פלק. חברות ההפקה שהיו מעורבות בהפקת הפיילוט כוללים את "Amblin Television", ‏"Bender Brown Productions", ‏"CBS Television Studios" ואת "Warner Bros. Television". ב-11 במאי 2018, הרשת הזמינה עונה שלמה לפיילוט.

ליהוק

ב-16 בפברואר 2018, ג'יניין מייסון לוהקה לתפקיד הראשי בדמותה של ליז אורטצ'ו. בתחילת מרץ, שאר צוות השחקנים הראשי כבר לוהק, וכלל את נתן פרסונס, לילי קולס, מייקל ולאמיס, טיילר בלקבורן, הת'ר האמינס ומייקל טרבינו שמגלמים את דמויותיהם של מקס, איזובל, אלכס מאנס, מריה וקייל ולאנטי, בהתאמה, עם קארן אוברוי שלוהק אחרון ולגילום דמותו של נח ברקן ב-27 במרץ 2018. ב-12 במרץ 2018, השחקן טרבור סנט ג'ון לוהק לתפקיד משני בדמותו של אביו של אלכס.

צילומים

צילומי הפיילוט התקיימו באלבקרקי ובסנטה פה שבניו מקסיקו. הפקת הפיילוט עצמו החלה ב-14 במרץ 2018 והסתיימה ב-30 במרץ 2018.
צילומי שאר הפרקים עתידים להתחיל ב-13 באוגוסט 2018 ולהתקיים בלאס וגאס ובסנטה פה.
ג'יימס וולפנזון

ג'יימס וולפנזון (באנגלית: James Wolfensohn; נולד ב-1 בדצמבר 1933) - כלכלן יהודי-אמריקאי. כיהן כנשיא התשיעי של הבנק העולמי, בשנים 1995-2005. במאי 2005 מונה לנציג הקוורטט לתיאום נסיגת ישראל מרצועת עזה במסגרת תוכנית ההתנתקות, ולפיתוחה של הרצועה, שעברה לאחריות פלסטינית.
נולד בעיר סידני שבאוסטרליה. אביו היה איש עסקים יהודי, שהיגר מאנגליה לאוסטרליה בתקופת השפל הגדול. שימש כקפטן נבחרת הסיף האולימפית של אוסטרליה, למד מינהל עסקים באוניברסיטת הרווארד בארצות הברית, ובשנת 1980 קיבל אזרחות אמריקנית. מילא תפקידים שונים בבנקאות העולמית, ובמאי 1995 מונה לתפקיד נשיא הבנק העולמי, בו החזיק עד שנת 2005. מחליפו בתפקיד היה היהודי-האמריקאי פול וולפוביץ. ב-31 במאי 2005 מונה וולפנזון לנציג הקוורטט לנושא רצועת עזה, תפקיד אותו מילא עד פרישתו ב-30 באפריל 2006.
מחסום דם-מוח

תפקיד

מטרתו של מחסום דם־מוח היא הגנה על רקמות המוח מפני מזהמים או נוגדנים ושמירה על הרכב הנוזל שבו נמצאים הנוירונים, כי שינוי קל ביותר בהרכב הנוזל יכול לפגוע בהולכה העצבית.
כמו כן, פגיעה במחזור הדם של המוח יכולה לגרום למחלות חיסון עצמי. אחת מהן היא מחלת הטרשת הנפוצה שככל שהפגיעה במחסום הדם-מוח גדולה יותר, כך גדל הסיכוי להתפתחותה.

התפתחות מחסום הדם

מחסום הדם-מוח מתפתח עוד לפני הלידה. מחקרים מראים כי תאים מסוג פריציטים שתרומתם מכרעת להתפתחות מחסום הדם-מוח, מופיעים כבר בשלבי ההתפתחות העובריים. נוסף על כך מחקרים שנעשו בעכברים מראים שמחסום הדם-מוח יעיל בעוברים. ההנחה כיום היא שמחסום הדם-מוח בתינוקות שזה עתה נולדו קיים ופעיל, אך מרכיבים מסוימים בו ממשיכים להתפתח גם לאחר הלידה.
אסטרוציטים הם תאי גלייה שתומכים ביוכימית בתאי האנדותל, אשר בונים את מחסום הדם-מוח.
בזקנה המחסום מידלדל ופגיעות המוח גדלה. לחץ דם מוגבר גורם אף הוא לירידה ביעילות המחסום.

תנאי המעבר של חומרים שונים דרך המחסום

חלק מהחומרים יכולים לעבור את מחסום הדם־מוח ואחרים לא.
מולקולה חייבת להיות קטנה מספיק או מסיסה בשומן כדי לחדור דרך הנימים ודרך תאי האנדותל העוטפים אותם.
מולקולות מסיסות במים אינן יכולות לעבור את מחסום הדם־מוח.
יוצאות דופן הן מולקולות המשתמשות במנגנון ביולוגי הנושא אותן אל תוך המוח. עליהן נמנות החומצות הארומטיות הדרושות לייצור מוליכים עצביים.
ישנם אזורים במוח שאליהם חודרים חומרים מסוימים ביתר קלות. חשוב בעיקר האזור האחראי על הקאות וזיהוי רעלים, Area postrema, שמסיבות ברורות חייב להיות רגיש לכלל החומרים הנכנסים לגוף.

חומרים העוברים דרך המחסום

כאמור, כדי לעבור דרך המחסום, על מולקולה להיות קטנה מספיק או מסיסה בשומן. לכן, מולקולות של אתנול מצליחות לעבור את המחסום וגורמות לתופעת השכרות ומולקולות THC גורמות לתחושת ההרגעה.

השלכות רפואיות

מבחינה רפואית מחסום זה מונע מתרופות מסוימות להגיע אל המוח דרך מחזור הדם.
דבר זה יכול להיות בעייתי משום שאם התרופה לא תוכל להגיע לאזור ההשפעה שלה היא לא תהיה יעילה.
מסיבה זו, אם קיים במוח מחסור בחומר מסוים אשר אינו מסוגל לעבור את המחסום לא תהייה תועלת במתן זריקות או כדורים המכילים חומר זה. באופן דומה לא תהיה השפעה גם לשינוי בתזונה.

מחקר

את מחסום הדם־מוח גילה החוקר הגרמני פאול ארליך בסוף המאה ה־19. הוא הזריק חומר בצבע כחול לגופה של חולדה, ומצא שהצבע התפשט לכל רקמות הגוף מלבד לרקמות המוח. מאוחר יותר התברר כי כדי לחדור למוח על מולקולה לעבור מחסום שאינו חלק מהמוח עצמו, אלא נובע מהמבנה של הנימים הצפופים, שבין התאים העוטפים אותם אין חללים.
קרלוס קיירוש

קריירה

קיירוש נולד במוזמביק ועבר לפורטוגל ב-1975. שם למד לתארים ראשון ושני בחינוך גופני, ב"אוניברסיטה הטכנית של ליסבון". לאחר סיום הלימודים, הצטרף לאוניברסיטה כמרצה אורח. ב-1984 שימש כעוזר מאמן במועדון אשטוריל. 
ב-1987 הוזמן קיירוש על ידי פדרציית הכדורגל הפורטוגלית לאמן את הנבחרות הצעירות. הוא גילה מספר שחקנים שעתידים היו להפוך לכוכבים בינלאומיים, כגון לואיש פיגו, רוי קושטה, ויטור באיה ופאולו סוזה. תחת שרביטו של קיירוש זכתה נבחרת הצעירים עד גיל 20 פעמיים (ב-1989 ו-1991) בתואר אלופת העולם.
בעקבות הזכייה באליפות בשנת 1991, מונה קיירוש למאמן הנבחרת הבוגרת. עם זאת, הוא פרש מהתפקיד לאחר כישלון הנבחרת במוקדמות מונדיאל 1994.
ב-1994 החל קיירוש לאמן לראשונה מועדון כדורגל - ספורטינג ליסבון. ב-1995 הוביל את הקבוצה לזכייה בגביע פורטוגל.
ב-1996 פתח קיירוש בקריירה בינלאומית, כאשר החל לאמן את הקבוצה האמריקאית מטרוסטארס. עוד ב-1996 עבר ליפן, בה אימן את הקבוצה נגויה גרמפוס איית עד ל-1997. ב-1998 אימן את איחוד האמירויות הערביות במשך כשנה.
בשנים 1999 ו-2000 לא עסק באימון קבוצות. בתקופה זאת יעץ להתאחדות הכדורגל של מוזמביק ופעמיים הוזמן לאמן את נבחרת העולם של פיפ"א. 
ב-2002 חזר קיירוש לאמן נבחרת, הפעם זו של דרום אפריקה. בהובלתו העפילה הנבחרת למונדיאל 2002.
עוד בשנת 2002 קיבל קיירוש את תפקיד עוזר המאמן של אלכס פרגוסון במנצ'סטר יונייטד. בכך תרם לזכיית הקבוצה בליגה האנגלית בעונת 2002-‏2003. אחרי עונה (2003-‏2004) בריאל מדריד (בה זכתה הקבוצה בסופר קאפ הספרדי), חזר קיירוש למנצ'סטר יונייטד והמשיך לעזור לפרגוסון. בתקופה שבין 2004 ו-2008, זכתה הקבוצה במספר תארים, ביניהם פעמיים באליפות אנגליה (2007 ו-2008) וליגת האלופות (2008).
ב-11 ביולי 2008 החליף את פליפה סקולארי כמאמן נבחרת פורטוגל, במטרה להובילה למונדיאל 2010. ב-18 בנובמבר 2009 אכן הצליחה פורטוגל להעפיל למונדיאל. במהלך שלב הבתים במונדיאל 2010 השיגה פורטוגל את התוצאה 7-0 על צפון קוריאה, אחת המרשימות בתולדות התחרות, אשר תרם להעפלתה לשלב שמינית הגמר. אולם שם הפסידה פורטוגל לספרד בתוצאת 0-1 והודחה מהתחרות.
קיירוש פוטר מאימון נבחרת פורטוגל ב-9 בספטמבר 2010 לאחר פתיחה חלשה של הנבחרת במוקדמות יורו 2012. 
באפריל 2011 מונה למאמן נבחרת איראן. הוא הוביל את הנבחרת לעלייה למונדיאל 2014 ולגביע אסיה בכדורגל 2015 שם הודחה ברבע הגמר בבעיטות 11 מטר על ידי עיראק. המשיך לקדנציה נוספת כמאמן הנבחרת והוליך אותה למונדיאל שני ברציפות כשהעפיל איתה למונדיאל 2018, שם הודחה הנבחרת בשלב הבתים, וכן הוביל אותה לאליפות אסיה 2019, שם הודחה בחצי הגמר על ידי יפן.
ב-7 בפברואר 2019 הוכרז כמאמנה החדש של נבחרת קולומביה.
אסטון וילה

היסטוריה


מועדון הכדורגל אסטון וילה הוקם במרץ 1874. ארבעת מייסדי המועדון היו ג'ק יוז, פרידריך מתיוז, וולטר פרייס וויליאם סקטרגוד. משחקה הראשון של אסטון וילה אי פעם היה נגד נבחרת הרוגבי המקומית, אסטון ברוק סנט מרי. המחצית הראשונה של משחק זה, נוהלה לפי כללי משחק הרוגבי. המחצית השנייה של משחק זה, נוהלה לפי כללי משחק הכדורגל. התואר הראשון שזכה בו אי פעם המועדון, היה גביע ברמינגהאם ב-1880.
ב-1887 זכה המועדון לראשונה בגביע האנגלי, (גביע ה-FA). ב-1888, החל מועדון הכדורגל לשחק בליגה הבכירה של אנגליה, כאשר ויליאם מקגרגור, אחד ממנהלי המועדון, היה ממייסדיה של ליגה זו. אסטון וילה היה למועדון המצליח ביותר בתקופה בה מלכה ויקטוריה, מלכת הממלכה המאוחדת. בתקופה זו זכה המועדון בחמש אליפויות ובשלושה גביעי FA. ב-1897, זכה המועדון לראשונה בתולדותיו בדאבל - גביע ה-FA ואליפות הליגה הבכירה האנגלית. בשנה זו, החל המועדון לשחק את משחקיו הביתיים באצטדיון "וילה פארק". באצטדיון זה המועדון משחק גם היום. עד שנת 1920, המועדון זכה 6 פעמים בגביע האנגלי, ו-6 פעמים באליפות, אז התחילה תקופת היובש הארוכה בתולדות המועדון, כאשר שנת 1936 ירדה בפעם הראשונה לליגת המשנה ,עד שנבנתה חזרה רק בשלהי שנות ה-40 על ידי שחקן העבר אלכס מאסיי ובורין גרצשבילי, עם 37 שנים בלי אליפות/גביע ,שהסתיימו בשנת 1957 כאשר הפתיעו רבים וזכו בגביע, ושוב התחילה תקופת בצורת של 24 שנה בלי תארים. בשנת 1981, הצליחו לשבור את הבצורת ולזכות באליפות אנגליה, וב-1982 אף זכו בליגת האלופות אחרי ניצחון במשחק הגמר על באיירן מינכן. המועדון היה ממוקם באופן קבוע בפסגת הליגה בשנות ה-80 וה-90, אך לא הצליח לזכות באף תואר מאז האליפות של 1981. ב-2016 ירדה הקבוצה לליגת המשנה לראשונה לאחר 28 שנים, ובסוף עונת 2018/2019 עלתה חזרה לפרמייר ליג.
אדם שטבהולץ

אדם שטַבּהוֹלץ (נולד ב-27 בפברואר 1948) הוא פרופסור לאנדודונטיה בפקולטה לרפואת שיניים באוניברסיטה העברית בירושלים ודקאן הפקולטה לשעבר.

ביוגרפיה

שטבהולץ נולד בסופוט שבפולין לאב רופא ולאם אחות, ובגיל שנתיים עלה לישראל עם משפחתו. הוא גדל בנתניה ושירת בצה"ל כקצין בחיל האוויר. הוא למד רפואת שיניים בבית הספר לרפואת שיניים של האוניברסיטה העברית והדסה והתמחה באנדודונטיה באוניברסיטת פנסילבניה. בשנת 1988 מונה למנהל המחלקה לאנדודונטיה, עת התפצלה מהמחלקה לפריודונטיה ולאנדודונטיה, ובשנת 1993 נבחר לשמש דקאן הפקולטה. הוא כיהן בתפקיד זה עד לשנת 1999 במשך שתי כהונות רצופות ונבחר שוב בשנת 2005 ובשנת 2009.
שטבהולץ כיהן כנשיא ההתאחדות הבינלאומית של האיגודים לאנדודונטיה (IFEA) וכן כיושב ראש המועצה המדעית של ההסתדרות לרפואת שיניים (הר"ש). בשנת 1998 זכה בפרס "יקיר הר"ש" על תרומתו בתחום ההוראה והמחקר למקצוע רפואת השיניים בישראל, ובשנת 2012 זכה בפרס Outstanding Achievement Award מטעם אחוות "אלפא אומגה". בדצמבר 2013 נבחר לנשיא אחוות אלפא אומגה, ובתפקיד זה כיהן במהלך שנת 2015.
במסגרת מחקרו עסק שטבהולץ בשימוש קליני בלייזר ברפואת שיניים, ובפרט בתחום טיפולי השורש. כדקאן יזם כנסים משותפים עם הפקולטה לרפואת שיניים באוניברסיטת אל-קודס, שיתוף פעולה אשר הוביל להקמת ברית בינלאומית בין בתי ספר לרפואת שיניים לקידום בריאות הפה בעולם.
שטבהולץ נשוי לאיילה שטבהולץ, אף היא פרופסור בפקולטה לרפואת שיניים, אב לשלושה. אחיו, יוסף שטבהולץ, עורך דין במקצועו, שיחק בנבחרת גביע דייוויס של ישראל.
שוד הטלפונים הגדול

עלילה

הסרט מתמקד במספר דמויות המניעות את העלילה: פקיד בנק לאומי בשם משולם וסרמן, אמו, חברתו ושתי כנופיות שודדים. כל אלו, ערכו "הסכם" על האזורים בהם "יפעלו". כאשר הבנק קובע לפקיד את הכינוי "המוח", ובמקביל יש מלחמה בין שתי הכנופיות על "מוח" מסוג אחר, אדם בעל רעיונות מבריקים בכל הקשור לתכנון מעשי שוד וגניבה.
כאשר אחת הכנופיות שודדת את סניפו בראשון לציון, נתקל הפקיד במכונית הממתינה לשודדים בחוץ, חובט בראשו של הנהג, מוציא אותו החוצה ונכנס במקומו למכונית. כאשר השודדים יוצאים עם שלל כל הקופות והכספות בבנק, מוביל אותם ה"נהג" שלהם הישר אל תחנת המשטרה. שם העניינים מסתבכים, וכל השודדים שנעצרו עושים יד אחת נגדו והוא אינו מצליח לשכנע את השוטרים שאינו חלק מהכנופיה. השוטרים מחליטים על קיום משפט בעניינו. אך כאשר הם מגיעים לבית המשפט, לא רק שהוא חומק משוטריו, אלא גם מתחזה לעד במשפט ואף לשופט במשפט אחר – ובחוצפתו הרבה מוציא אותו זכאי.
לאחר שנחטף מכנופיה לכנופיה, מחליטה אחת הכנופיות לחטוף את אמו הפולניה ולשחרר אותה תמורת חצי מיליון לירות, אותן הפסידו בגלל ששיבש שוד במלטשת יהלומים.
הוא מתכנן מזימה יוצאת דופן, שתגרום לכך שכל מי שמטלפן לסניף בנק לאומי בראשון לציון יופנה לחבריו, ובהם ה"מוח" האמיתי.
למחרת הבוקר, הוא עושה סיבוב בין כל סניפי הבנק בארץ, כאשר הוא מציג את עצמו בכל סניף עם לבוש אחר, אך עם אותו שם, ובכל סניף מבקש לפדות המחאה שלו על־סך 40,000 לירות למזומן.
כאשר מנהלי הסניפים מתקשרים כביכול לסניפו לקבלת אישור על הכיסוי, הם למעשה מקבלים אישור מפוברק מחבריו.
הסרט מסתיים כאשר הפקיד נעצר בשם החוק.

הסיפור האמיתי מאחורי הסרט

הסרט הדמיוני נוצר בעקבות הונאה אמיתית. בתחילת שנות השבעים (או סוף שנות השישים) נגנב כסף מבנק לאומי בטכניקה המתוארת בסרט. הפושעים פתחו חשבון בסניף מבודד יחסית, סניף "שיכון המזרח" בראשון לציון, ובזמן שאחד הפושעים השתלט על קו הטלפון של הסניף, פדה שותפו, בסניפי בנק לאומי בתל אביב, המחאות שנמשכו על החשבון שנפתח בסניף "שיכון המזרח". חרף חקירה מאומצת של המשטרה, לא נלכדו הפושעים עד עצם היום הזה.
דינה פלפל

ביוגרפיה

נולדה בישראל, בתו של הרב נסים דוד עזראן. אמה, אביגיל, היא בת הרב יוסף שלוש, מרבני ישיבת פורת יוסף ורב העדה המערבית בירושלים ונכדת הרב דוד שלוש, ראש ישיבה במרקש. נישאה ליהושע פלפל, לימים נשיא בית המשפט המחוזי  בבאר שבע.
בשנת 1975 החלה לעבוד באוניברסיטת בן-גוריון בנגב. בין השנים 1977–2007 שימשה כמרצה וכחוקרת במחלקה לאפידמיולוגיה באוניברסיטה.
בשנת 2005 הייתה חברת ועדת ההיגוי של דו"ח כללי על מצב הבריאות בנגב. כיהנה כיו"ר האגודה הישראלית לאפידמיולוגיה.
היא אם לארבעה ומתגוררת בעומר. אחותה, חנה-צביה, היא אשת הראשון לציון והרב הראשי לישראל לשעבר הרב מרדכי אליהו.
מרדכי טברסקי (רחמסטריווקה)

רבי מרדכי טברסקי (ר' מאטאלע, תר"י, 1850 - י"ז באייר תר"פ 1920) היה אחד מאדמו"רי רחמסטריווקא בדור השני לחסידות.

תולדותיו

נולד כבן שני לרבי יוחנן טברסקי מרחמסטרייוקה ולחנה נכדת רבי זאב וולף מז'יטומיר. היה חתנו של ר' חנינא ליפא שפירא מז'יטומיר בנו של רבי שמואל אבא מסלאוויטא, להם נולדו שני בנים. נישא בשנית לציזע בתו של דודו רבי דוד טברסקי מטולנא. עוד בחיי אביו התקבצו סביבו חסידים. התפרסם כפיקח וחסידיו הסוחרים היו מתייעצים איתו בעסקיהם. 
בשנת תרס"ו (1906) עלה לארץ ישראל והתיישב בירושלים, וסביבו התקבצו חסידים רבים מירושלים, בהם ר' חיים הערש אייזנבאך מבתי ראנד. כונה בפי אנשי ירושלים בשם החיבה 'רבי מוטל'ה'. כדרכה של חסידות צ'רנוביל, נהג לאכול בצמצום. 
בתקופת מלחמת העולם הראשונה סירב לברוח, וויתר על אזרחותו הרוסית לשם קבלת נתינות עותמאנית, על מנת להישאר בארץ.
בהוראת אביו עסק כל יום אחר התפלה בחריטה וגילוף בכסף ונחושת, עץ וציור, חלק מציוריו על עץ נשתמרו. לאחר כיבוש ירושלים בידי הגנרל אלנבי הכין ציור נאה כמתנה לגנרל. היה גם בעל ידע בחשמלאות.
נפצע בט"ז בניסן, במאורעות תר"פ, בדרכו חזרה מהכותל המערבי יחד עם שניים מחסידיו. חסידיו גוננו עליו וקיבלו את רוב המכות, אך למעשה הם החלימו מפצעיהם והוא נפטר מפצעיו כעבור חודש, יז אייר תר"פ. בהלוויתו השתתפו 5,000 איש והספידוהו הרב קוק, הרב יצחק ירוחם דיסקין והרב יוסף חיים זוננפלד. הוא חפץ להיקבר באוהל כמנהג צ'רנוביל, וביקש שיהפכו את חדר הטהרה בהר הזיתים, לאוהל.
את מקומו בירושלים מילא אחיו רבי מנחם נחום. שני בניו היו רבי משה שכיהן באדמו"רות באודסה ורבי פנחס טברסקי מאוסטילה שכיהן באוסטילה ובפשמישל.
חוק המרשם הפלילי ותקנת השבים

חוק המרשם הפלילי ותקנת השבים, התשמ"א-1981 אושר בכנסת בשנת 1981 ונכנס לתוקף ב-1 ביולי 1983. החוק מסדיר את פעולת המרשם הפלילי במשטרת ישראל. הפרק העוסק בהתיישנות מידע במרשם ומחיקתו הוא בהשפעת העיקרון במשפט העברי של תקנת השבים.
בינואר 2019 אישרה הכנסת את חוק המידע הפלילי ותקנת השבים, התשע"ט-2019, שייכנס לתוקף ב-16 בינואר 2021 ויחליף את חוק המרשם הפלילי ותקנת השבים.
מעגל אפולוניוס

מעגל אפולוניוס של זוג נקודות הוא המקום הגאומטרי של כל הנקודות שהיחס בין מרחקיהן אל הנקודות הנתונות הוא קבוע.
המעגל קרוי על שמו של אפולוניוס מפרגה, גאומטריקן מיוון העתיקה.

הגדרה

נתונות שתי נקודות A, B. מעגל אפולוניוס הוא המקום הגאומטרי של כל הנקודות P המקיימות  כאשר k קבוע חיובי השונה מ-1 (עבור k=1 מתקבל האנך האמצעי לקטע AB).

שקילות למעגל

נוכיח שבמקרה ש-k שונה מ-1, מעגל אפולוניוס הוא מעגל:
תהיינה C,D הנקודות המקיימות את התנאי ונמצאות על הישר AB, כמודגם באיור (כאן נכנסת הדרישה ש-k שונה מ-1. במקרה k=1 יש רק נקודה אחת כזו על הישר, מרכז הקטע AB). תהי P נקודה נוספת על מעגל אפולוניוס. לפי הנתון . לכן ממשפט חוצה הזווית ההפוך למשולש  נובע ש-PC חוצה את הזווית הפנימית ב-P ו-PD חוצה את הזווית החיצונית ב-P. מכיוון שסכום הזווית הפנימית והחיצונית הוא 180 מעלות, הזווית  היא זווית ישרה. כלומר  הוא משולש ישר-זווית החסום במעגל שהקוטר שלו הוא CD. לכן כל P על מעגל אפולוניוס נמצאת על המעגל הנ"ל. באותו אופן ניתן להראות שכל נקודה על המעגל שקוטרו CD נמצאת על מעגל אפולוניוס.
גן פסגת ויקטוריה

גן פסגת ויקטוריה (באנגלית: Victoria Peak Garden; בסינית: 山頂公園) הוא גן סיני הממוקם בראש פסגת ויקטוריה באי הונג קונג שבהונג קונג. הגן ממוקם באתר ששימש את גני בית הנופש של מושל הונג קונג. מבנה מגורי המושל עצמו נהרס, אולם הגן נותר במקום ונפתח לציבור. הגן מנוהל כיום על ידי מחלקת הפנאי והתרבות של ממשלת הונג קונג.
מהגן ניתן לצפות על נוף מרהיב של נמל ויקטוריה, האי הונג קונג מעברו האחד של הנמל, ועל חצי האי קאולון מעברו השני.
בשל נוף זה הגן מהווה אתר תיירות.